L'Eliana va oferir més de 60 accions per a joves en 2024
13 de Gener de 2025

• L'Ajuntament continua apostant per un model d'inclusió, benestar i desenvolupament juvenil.

L'Ajuntament de l'Eliana ha destacat en 2024 pel seu compromís amb la joventut, oferint un total de 64 activitats i programes orientats a fomentar l'autonomia, la inclusió, la creativitat i el benestar dels seus joves. L’Espai Jove, reinaugurat a l'abril en la nova Casa de la Cultura, ha sigut l'epicentre de moltes d'aquestes iniciatives, consolidant-se com un espai clau, on es realitzen tornejos i es fomenta la convivència i els jocs en equip. A més, la nova Sala d'Estudis ha sigut el lloc de referència per a les i els estudiants, gràcies a les seues adequades condicions i ambient.

Entre les propostes més destacades, el programa "L'Eliana et forma" ha oferit 32 pràctiques formatives a l'Ajuntament, mentre que tallers com "JOOP" han ajudat joves a reprendre els seus estudis o inserir-se laboralment. A més, esdeveniments massius com l’Elifreak, que enguany va reunir més de 3.000 persones, i activitats d'oci com el programa “Ens n’anem” han marcat un abans i un després en l'oferta per a joves de 12 a 30 anys. També, un total de 16 joves s'han beneficiat de les ajudes a la compra de material informàtic.

L'aposta per la igualtat i la sostenibilitat també s'ha reflectit aquest any passat en tallers d'educació sexual o la campanya contra les "fake news". D'altra banda, el voluntariat juvenil va tindre un gran protagonisme, amb més de 200 participants en accions comunitàries, entre elles les relatives a la DANA.

L'edil de Joventut, Juan Espinosa, ha fet balanç de l'any i ha subratllat l'impacte positiu d'aquests projectes, “que no sols han afavorit la socialització i l'aprenentatge, sinó que també han reforçat el sentit de pertinença al municipi. Des de l'Eliana, el missatge és clar: apostar per la joventut és construir un futur millor”, ha afirmat.